1. sz. melléklet a …. /2019. (XI. 30.) képviselő-testületi határozathoz

**Harc Község Önkormányzatának**

**Stratégiai ellenőrzési terve**

**2020 – 2024. év**

A költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet (továbbiakban Bkr.) 30. § (1) bekezdése alapján a belső ellenőrzési vezető stratégiai ellenőrzési tervet készít, amely - összhangban a szervezet hosszú távú céljaival - meghatározza a belső ellenőrzésre vonatkozó stratégiai fejlesztéseket a következő évekre, és az alábbiakat tartalmazza:

*a)* a hosszú távú célkitűzéseket, stratégiai célokat;

*b)* a belső kontrollrendszer általános értékelését;

*c)* a kockázati tényezőket és értékelésüket;

*d)* a belső ellenőrzésre vonatkozó fejlesztési és képzési tervet;

*e)* a szükséges erőforrások felmérését elsősorban a létszám, képzettség, tárgyi feltételek tekintetében;

*f)* az *a)-c)* pont alapján meghatározott ellenőrzési prioritásokat és az ellenőrzési gyakoriságot.

A Bkr. 31. § (1) bekezdés alapján a belső ellenőrzési vezető - összhangban a stratégiai ellenőrzési tervvel - összeállítja a tárgyévet követő évre vonatkozó éves ellenőrzési tervet. Az éves ellenőrzési tervnek a stratégiai ellenőrzési tervben és a kockázatelemzés alapján felállított prioritásokon, valamint a belső ellenőrzés rendelkezésére álló erőforrásokon kell alapulnia. Az elvégzett kockázatelemzés során magas kockázatúnak minősített területekre az éves ellenőrzési terv készítése során kiemelt figyelmet kell fordítani, és a lehető legrövidebb időn belül ellenőrizni kell.

A stratégiai ellenőrzési terv nem konkrét ellenőrzési programokat tartalmaz, hanem a belső ellenőrzés átfogó céljaira, a folyamatok kockázataira és a belső ellenőrzés fejlesztésének irányára vonatkozó megállapításokat fogalmaz meg.

**a) A hosszú távú célkitűzéseket, stratégiai célok**

Harc Község Önkormányzat (továbbiakban: Önkormányzat) alapvető célja, hogy biztosítsa a település működőképességét, a kötelező és az önként vállalt közfeladatainak ellátásához szükséges források megteremtésével.

Az önkormányzat hosszú távú célkitűzései:

Magyarország helyi önkormányzatairól szóló törvény által meghatározott, kötelező feladatok hatékony, gazdaságos, eredményes ellátása.

Az önként vállalt feladatok ellátásához megfelelő pénzügyi háttér megteremtése.

Költséghatékonyabb feladatmegoldások keresése.

Községgazdálkodási feladatok színvonalas biztosítása.

Szervezetek kulturális, sport tevékenységének támogatása.

Szociális ellátórendszer fejlesztése.

Önkormányzati költségvetés optimális tervezése, a végrehajtás szabályszerűsé- ge.

Bevételi lehetőségek feltárása, pályázati lehetőségek kihasználása.

Kiadási előirányzatok optimális felhasználása.

Eredményes vagyongazdálkodás.

Optimális intézményrendszer kialakítása és működtetése.

A tulajdonosi érdekek érvényesítése a gazdasági társaság tekintetében.

Valamint:

-Belső kontroll rendszer megerősítése.

-Vezetői elszámoltatás növelése.

-Szabályozottság szervezet szintjén való összehangolása.

-Működési kockázatok csökkentése.

A belső ellenőrzés célkitűzései, stratégiai céljai:

A Bkr. 2. § b) pontja szerint a „belső ellenőrzés: független, tárgyilagos bizonyosságot adó és tanácsadó tevékenység, amelynek célja, hogy az ellenőrzött szervezet működését fejlessze és eredményességét növelje, az ellenőrzött szervezet céljai elérése érdekében rendszerszemléletű megközelítéssel és módszeresen értékeli, illetve fejleszti az ellenőrzött szervezet irányítási és belső kontrollrendszerének hatékonyságát”.

A belső ellenőrzés célja az Önkormányzat egészére kiterjedő egységes ellenőrzési rendszer keretében a folyamatos és rendszeres ellenőrzés alapjainak megteremtése és továbbfejlesztése, a környezeti változásokra különböző módon reagáló rendszerek vizsgálata, értékelése.

A belső ellenőrzési tevékenységbe beletartozik, a települési önkormányzattal kötött megállapodás alapján a nemzetiségi önkormányzatokra, továbbá a társulásokra kiterjedő belső ellenőrzés is.

Belő ellenőrzési fókusz:

Költséghatékony és takarékos feladatellátás.

Szakszerű, átlátható, ellenőrizhető feladatellátás.

Szabályozott és szabályszerű gazdálkodás.

Szervezet belső szabályozottsága, belső kontrollok kiépítettsége, belső kontrollok működése, értékelése.

Számviteli rend és fegyelem betartása.

Előirányzott bevételek beszedése, nyomon követése, maximalizálása.

Kiadások szabályszerű és racionális felhasználása, erőforrásokkal való hatékony és eredményes gazdálkodás.

Önkormányzat költségvetéséből céljelleggel nyújtott támogatások rendeltetésszerű felhasználása.

Vagyongazdálkodás szabályszerűsége, eredményessége, vagyonvédelem biztosítása, értékelése.

Európai Uniós pályázati források felhasználásnak szabályszerűsége.

Közbeszerzési tevékenység szabályszerűsége.

Állami támogatások igénylésének és elszámolásának jogszabályi megfelelése.

A korábbi ellenőrzések által feltárt hiányosságok felszámolásának kiemelt vizsgálati szempontként való kezelése.

**b) A belső kontrollrendszer általános értékelése**

A Belső Ellenőrök Nemzetközi Szervezetének 2100 számú gyakorlati standardjának meghatározása szerint a belső ellenőrzési tevékenység rendszerszemléletű megközelítéssel és módszeresen értékeli, ill. fejleszti az ellenőrzött szervezet kockázatkezelési, kontroll és szervezetirányítási rendszerek, eljárások hatékonyságát és hozzájárul azok javításához.

A Belső kontroll rendszert az új jogszabályi előírásoknak megfelelően ki kell alakítani.

A 370/2011. Kormányrendelet 3.§-a szerint: „A költségvetési szerv vezetője felelős a belső kontrollrendszer keretében – a szervezet minden szintjén érvényesülő – megfelelő

a) kontrollkörnyezet,

b) integrált kockázatkezelési rendszer,

c) kontrolltevékenységek,

d) információs és kommunikációs rendszer, és

e) nyomon követési rendszer (monitoring)

kialakításáért, működtetéséért és fejlesztéséért.”

A belső kontrollrendszer, s ennek keretében az eljárások, szabályozások alkalmazása és fejlesztése folyamatos feladat.

**c) A kockázati tényezők és értékelésük**

A kockázati tényezők értékelése a "Kockázatelemzés" keretében történik. A kockázatelemzés minden évben elkészítésre, átértékelésre kerül, melynek során a főbb folyamatok, a kockázati tényezők és a hozzárendelhető ellenőrzési pontok meghatározásra kerülnek. A magas kockázatot mutató folyamatok a következő év(ek) éves ellenőrzési terveiben elsődlegesen szerepelnek, majd a közepes kockázatú folyamatok kerülnek figyelembevételre. A következő években végrehajtásra kerülő külső ellenőrzések tapasztalatai alapján a folyamatok átértékelésre kerülnek, a megállapítások tükrében.

Az egyes rendszerek (folyamatok) kockázatelemzését a kockázati tényezők, és azok súlya alapján kell elvégezni. A Pénzügyminisztérium ajánlása, valamint a Belső ellenőrzési kézikönyv kockázatelemzési előírása alapján az Önkormányzatnál olyan 12 tényező került meghatározásra, amely hatással van a rendszerek (folyamatok) működésére. A belső ellenőrzés a rendszerek, folyamatok kockázatelemzését e 12 kockázati tényező figyelembevételével végzi, valamint a Belső ellenőrzési kézikönyvben meghatározottak szerint.

1. Belső kontrollok értékelése

2. Változás / átszervezés

3. A rendszer komplexitása

4. Kölcsönhatás más rendszerekkel

5. Bevételszintek /költségszintek

6. Külső szervezetek/partnerek által gyakorolt befolyás

7. Legutóbbi ellenőrzés óta eltelt idő

8. Vezetőség aggályai

9. Pénzügyi szabálytalanságok valószínűsége

10. Szabályozottság és szabályosság

11. Munkatársak képzettsége és tapasztalata

12. Erőforrások rendelkezésre állása.

**d) A belső ellenőrzésre vonatkozó fejlesztési és képzési tervet;**

**e) a szükséges erőforrások felmérését elsősorban a létszám, képzettség, tárgyi feltételek tekintetében;**

Harc Község Önkormányzat az Önkormányzatnál, a Harci Közös Önkormányzati Hivatalnál (továbbiakban: Hivatal) és az Önkormányzat irányítása alá tartozó intézmény(ek)nél a belső ellenőrzési feladatok ellátásáról külső szolgáltató megbízásával gondoskodik. Fejlesztési tervként fogalmazódik meg a belső ellenőrzésre fordítandó időkeret és forrás megnövelése.

Külső szolgáltató igénybevétele mentesít a kapacitás felmérés és létszámgazdálkodás alól.

A külső szolgáltató belső ellenőre a Bkr.-ben előírt képzettséggel, képesítéssel és szakmai gyakorlattal rendelkezik. A belső ellenőr a költségvetési szerveknél belső ellenőrzési tevékenységet végzők nyilvántartásáról és kötelező szakmai továbbképzésről szóló 28/2011. (VIII.3.) NGM rendelet alapján a minisztérium által vezetett hatósági nyilvántartásba regisztrálásra került, és a költségvetési szerveknél belső ellenőrzési tevékenység folytatásához szükséges engedéllyel rendelkezik. A szolgáltató feladata, hogy a kötelező kétévenkénti továbbképzéseken részt vegyen.

A Hivatalban, és az intézmény(ek)ben a helyszíni ellenőrzésekhez szükséges tárgyi feltételek biztosítottak.

**f) Az a)-c) pont alapján meghatározott ellenőrzési prioritások és az ellenőrzési gyakoriság**

Alapvető követelmény a valóságos helyzet feltárására irányuló törekvés, a tárgyszerűség, az objektivitás és a tényállás hű visszatükrözése.

Törekedni kell: - az ellenőrzési kötelezettségek, jogosultságok - törvény szerinti - teljesítésére (rendszeres, ill. éves ellenőrzési kötelezettségek) - a felső vezetés ellenőrzési igényeinek, javaslatainak kielégítésére, - az ellenőrzéssel lefedett területek növelésére, - az ellenőrzött területek részfolyamatainak ellenőrzésére, - az időszerű ellenőrzési témák vizsgálatára (a környezeti változások figyelembe vételével), - az európai uniós, továbbá a hazai pályázati források bevonásával, felhasználásával megvalósuló beruházások ellenőrzésére, - a belső kontroll rendszer kialakításával, szabályozottságával, működtetésével, felülvizsgálatával kapcsolatos ellenőrzésekre.

**A 2020-2024. közötti időszakban ellenőrzési prioritásokat jelentenek:**

A szervezetek szabályozottságának és a szabályzatok aktualizálásának folyamata.

Költségvetési tervezés, végrehajtás, beszámolás szabályszerűsége.

A külső ellenőrző szervek által elvégzett ellenőrzési megállapítások.

A főbb folyamatok és kockázatok dokumentálása.

Az élelmezési tevékenység színvonala, az élelmezés szervezése, bonyolítása.

megfelel-e a követelményeknek.

Beszerzési (közbeszerzési) eljárások ellenőrzése (közbeszerzési szakértő, tanácsadó, referens bevonásával).

* A helyi adók nyilvántartása, hátralékok beszedése.

A kötelezettségvállalások megalapozottsága, illetve azok nyilvántartása.

A folyamatos utóellenőrzés, mert szükséges a folyamatos kontroll a korábban feltárt hiányosságok tekintetében, melyet a Bkr. is rögzít.

Az Önkormányzat által céljelleggel nyújtott támogatások ellenőrzése.

A vagyongazdálkodás, a vagyon és eszközök hasznosítása, illetve kihasználtsága.

**Az ellenőrzések gyakoriságát** a stratégiai céloknál megfogalmazott gyakoriságoknak megfelelően, a kockázati térkép elemzése alapján (magas,- közepes,- alacsony kockázat) kell meghatározni.

A költségvetési szervezetek ellenőrzésekor vizsgálandó területek meghatározásánál a vonatkozó jogszabályi előírásokon felül figyelembe kell venni a szervezet struktúrájában vagy tevékenységében beálló változásokat is. Elsődleges szempont az ellenőrzés működtetését illetően, hogy biztosítsa az önkormányzat és intézményeik rendelkezésére álló források szabályszerű, szabályozott, gazdaságos és hatékony és eredményes felhasználást.

Az éves ellenőrzések a tervezést megelőző kockázatelemzéssel kerülnek meghatározásra. Az

elmúlt években a magas kockázatú feladatok, folyamatok ellenőrzéseire került sor. A stratégiai terv készítését megelőző kockázatelemzés már magas kockázatú folyamatot nem tárt fel, ezért a következő években a közepes kockázatú folyamatok vizsgálatát kell szerepeltetni az éves tervben, de az alacsony kockázattal bíró feladatok ellátását is vizsgálni kell. Folyamatos ellenőrzés tárgyává kell tenni a beszerzések, készletgazdálkodás, vagyonkezelés, leltározás és az analitikus nyilvántartások feladatai ellátását.

**A tanácsadó tevékenység keretében ellátható feladatok:**

a) vezetők támogatása az egyes megoldási lehetőségek elemzésével, értékelésével,

vizsgálatával, pénzügyi helyzet felmérésével,

b) pénzügyi, tárgyi, informatikai és humánerőforrás-kapacitásokkal való ésszerűbb és

hatékonyabb gazdálkodásra irányuló tanácsadás,

c) tanácsadás a szervezeti struktúrák racionalizálása területén,

d) javaslatok megfogalmazása a költségvetési szerv működése eredményességének növelése és a belső kontrollrendszerek javítása, továbbfejlesztése érdekében, a költségvetési szerv belső szabályzatainak tartalmát, szerkezetét illetően.

e) a gazdálkodás során felmerülő számviteli, pénzügyi, adózási kérdésekre jogszabályok szerinti helyes megoldások megkeresése.

Harc, 2019. november 20.

Készítette: Dr. Kádár Andrásné

belső ellenőrzési vezető

2. sz. melléklet a …. /2019. (XI. 30.) kt. határozathoz

**Harc Község Önkormányzatának 2020. évi belső ellenőrzési terve**

A „Magyarország helyi önkormányzatairól” szóló 2011. évi CLXXXIX. Törvény, az államháztartásról szóló 2011. évi CXCV. Törvény, valamint a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet határozza meg azokat a feladatokat, amelyeket a helyi önkormányzatnak és hivatalának a belső kontrollrendszer megszervezése és működtetése keretében el kell végeznie; továbbá a hivatkozott jogszabályok rendelkeznek arról is, hogy a belső kontrollok körében gondoskodni kell a belső ellenőrzés feladatainak ellátásról is. Ennek érdekében éves ellenőrzési tervet kell készíteni, melyet a képviselő-testületnek a tárgyévet megelőző év december 31-ig kell jóváhagynia.

A 2020. évi belső ellenőrzési feladatokat – tekintettel arra, hogy közszolgálati jogviszonyban foglalkoztatott belső ellenőrrel, illetve belső ellenőrzési szervezettel nem rendelkezünk – külső erőforrás igénybevételével, szolgáltatóval kötött megbízási szerződés útján kívánjuk ellátni.

Harc Község Önkormányzatának 2020. évi belső ellenőrzési tervét az Harc Község Önkormányzat Képviselő-testülete jogosult jóváhagyni.

**Mindezek figyelembevételével** **Harc Község Önkormányzatának 2020. évi belső ellenőrzési terve a következőket tartalmazza.**

1. **A belső ellenőrzés tervezésének bemutatása**

A belső kontrollrendszer létrehozásáért, működtetéséért és fejlesztéséért a költségvetési szerv vezetője felelős az államháztartásért felelős miniszter által közzétett módszertani útmutatók figyelembe vételével és egyben köteles olyan szabályzatokat kiadni, folyamatokat kialakítani és működtetni, amelyek biztosítják a rendelkezésre álló források szabályszerű, szabályozott, gazdaságos, hatékony és eredményes felhasználását.

Az Áht. 70. § (2) bekezdése alapján a belső ellenőrzés a belső kontrollrendszer keretén belül működő bizonyosságot adó és tanácsadó tevékenysége keretében a jogszabályoknak és belső szabályzatoknak való megfelelést, a tervezést, gazdálkodást és a közfeladatok ellátását vizsgálva megállapításokat és javaslatokat fogalmaz meg a költségvetési szerv vezetője részére.

A belső ellenőrzés az ellenőrzött szervezet céljai elérése érdekében rendszerszemléletű megközelítéssel és módszeresen értékeli, illetve fejleszti az ellenőrzött szervezet irányítási, belső kontroll és ellenőrzési eljárásainak hatékonyságát, a jogszabályoknak és belső szabályzatoknak való megfelelést, valamint a költségvetési bevételek és kiadások tervezését, felhasználását és elszámolását, továbbá az eszközökkel és forrásokkal való gazdálkodás folyamatát.

A belső ellenőrzés szakmai gyakorlatának nemzetközi normái szerint a belső ellenőrzési tevékenységnek értékelnie kell a vizsgált szervezet irányítását, működését és információs rendszerét fenyegető kockázatokat, a pénzügyi és működési adatok megbízhatósága és zártsága, a működési folyamatok hatékonysága és eredményessége, a vagyonvédelem, a jogszabályok, a szabályzatok, irányelvek, eljárások és szerződések betartása területén.

A belső ellenőrzés 2020. évi munkatervéhez kapcsolódóan kockázatelemzés készült, figyelembe véve a 370/2011. (XII. 31) Kormányrendeletben foglaltakat, továbbá a Belső Ellenőrzési Kézikönyv iránymutatásait, amely szerint megtörtént az önkormányzat tevékenységét érintő, gazdálkodási folyamatában rejlő kockázatok felmérése.

A fő folyamatokhoz rendelt kockázati tényezőket a Belső Ellenőrzési Kézikönyvben rögzített két kritérium a bekövetkezés valószínűsége és a szervezetre gyakorolt hatásának összevont értékelése alapján rangsoroltuk. Az integrált mutatók a következő sorrendet mutatják:

jogszabályi változások hatása,

kontrolltevékenységek működése,

belső szabályozás komplexitása,

bevételek realizálhatósági szintje,

pénzügyi szabálytalanságok bekövetkezésének hatásai,

szervezeti változások hatásai,

személyi változások hatásai.

Az éves terv összeállításánál számításba vett prioritások:

* belső kontrollok szabályozottsága és működése,
* költségvetési beszámoló készítése,
* a helyi adók nyilvántartása, hátralékok beszedése,
* a vagyongazdálkodás szabályozottsága, a vagyonnyilvántartások, leltározási tevékenység szabályszerűsége,
* az önkormányzati konyha pénzügyi és eszközgazdálkodásának szabályszerűsége,
* az intézményi elemi költségvetések szabályossága, megvalósíthatósága,
* az előirányzatok felhasználásának tervszerűsége,
* a gazdálkodás és a könyvvezetés szabályszerűsége,
* a kötelezettségvállalások célszerűsége, ésszerű forrás és eszközfelhasználás,
* a korábbi években zajlott belső és külső ellenőrzések tapasztalatainak, megállapításainak realizálása,
* az államháztartáson kívülre céljelleggel adott támogatásokkal kapcsolatos jogszabályi előírások betartása,
* a személyi juttatások szabályozása, költségvetési tervezése, felhasználása és elszámolása.

1. **A tervezett ellenőrzés bemutatása**

**Tervezett ellenőrzés** **tárgya:**

**2019. évi költségvetési beszámoló ellenőrzése**

**Az ellenőrzés célja:**

Annak megállapítása, hogy az Önkormányzat 2019. évi költségvetési beszámolója a jogszabályi előírásoknak és a belső szabályozásoknak, a valódiság és az alátámasztottság alapelveknek megfelelően, szabályosan készült-e.

**Az ellenőrzés indokoltsága és várható eredménye**:

Az ellenőrzés értékeli az Önkormányzat, költségvetési beszámoló alapját képező könyvvezetését, nyilvántartásait abból a szempontból, hogy azok biztosítják-e hogy a beszámoló lényeges, a valós összképet torzító hibát ne tartalmazzon.

Megtörténik annak felmérése, hogy a bevételek, kiadások és ráfordítások elszámolása megfelel-e a jogszabályi előírásoknak, a kapcsolódó dokumentálási, pénzügyi elszámolási kötelezettségnek rendben eleget tettek-e. Sor kerül annak megállapítására, hogy a vonatkozó számviteli, pénzügyi és egyéb analitikus nyilvántartások szabályszerűek-e, megfelelő és elegendő információt nyújtanak-e a gazdálkodás értékeléséhez, a hatékonyság, szabályosság irányábanszükséges intézkedések megtételéhez.

**Ellenőrizendő** **időszak:** 2019. január 1.-2020. március 31.

**Szükséges ellenőrzési** **kapacitás:** 10 ellenőri nap

**Ellenőrzés** **típusa:** pénzügyi és szabályszerűségi

**Ellenőrzés** **ütemezése:** 2020. II. negyedév

Megj: Az ellenőrzés ütemezése a jegyző és a belső ellenőr megállapodása alapján módosulhat.

**Ellenőrzött szervezeti egység:** Harc Község Önkormányzata

**Soron kívüli, nem tervezett ellenőrzésekre** rendelkezésre tartott kapacitás:

4 ellenőri nap.

**Tanácsadásra rendelkezésre álló kapacitás: igény szerint.**

**A képzésre, továbbképzésre tervezett kapacitás:**

a külső szolgáltató egyénileg határozza meg, az Államháztartásról szóló 2011. évi CXCV. törvény 109. § (1) bekezdés 17) pontja, a Bkr. 24. § (7) bekezdése, illetve a költségvetési szervnél belső ellenőrzési tevékenységet végzők nyilvántartásáról és kötelező szakmai továbbképzéséről, valamint a költségvetési szervek vezetőinek és gazdasági vezetőinek belső kontrollrendszer témájú továbbképzéséről szóló 28/2011. (VIII. 3.) NGM rendelet előírásai alapján.

**III. Kockázatelemzés**

**KOCKÁZAT ELEMZÉSI ÖSSZESÍTŐ TÁBLÁZAT**

**2020. évi tervhez**

**Működési környezet kockázata**

|  |  |  |  |  |
| --- | --- | --- | --- | --- |
| **Sor-szám** | **A kockázati tényezők megnevezése** | **Valószínűség prioritása** | **Hatás prioritása** | **Összesített kockázati**  **besorolása** |
| 1. | Jogszabályi változások hatása | magas | magas | magas |
| 2. | Bevételek realizálhatósági szintje | közepes | magas | közepes |
| 3. | Pénzügyi szabálytalanságok bekövetkezésének hatásai | közepes | magas | közepes |
| 4. | Szervezeti változások hatásai | alacsony | közepes | alacsony |
| 5. | Belső szabályozás komplexitása | közepes | magas | közepes |
| 6. | Kontrolltevékenységek működése | közepes | magas | magas |
| 7. | Személyi változások hatásai | alacsony | közepes | közepes |
| 8. | Alkalmazott munkaerő képzettsége | alacsony | magas | közepes |
| 9. | Tévedések bekövetkezése | közepes | alacsony | alacsony |
| 10. | Csalás, korrupció | alacsony | magas | alacsony |

**Folyamatban rejlő kockázat**

**Költségvetési beszámoló készítésének ellenőrzése.**

|  |  |  |  |  |
| --- | --- | --- | --- | --- |
| **Sor-szám** | **A kockázati tényezők megnevezése** | **Valószínűség prioritása** | **Hatás prioritása** | **Összesített kockázati**  **besorolása** |
| 1 | A költségvetési beszámoló  mérlegadatai nincsenek megfelelő részletező nyilvántartásokkal, leltárakkal alátámasztva | magas | közepes | magas |
| 2. | Az eszközök és források év végi értékelése nem az értékelési szabályzatban foglaltaknak megfelelően történt | magas | közepes | magas |
| 3. | Az eredmény kimutatás a kiadások és ráfordítások szabálytalan elszámolását tükrözi | közepes | közepes | közepes |
| 4. | A zárszámadási rendelet előterjesztése nem a jogszabályban előírt tartalommal és formában történt | közepes | közepes | közepes |
| 5. | Korábbi belső ellenőrzés | közepes | közepes | közepes |